Texas

Texas je štát Spojených štátov amerických, ktorý sa pripojil v roku 1845 ako 28. člen federácie. Hlavným mestom je Austin, najväčším mestom je Houston. S rozlohou  a počtom obyvateľov 25 145 561 (sčítanie 2010) žijúcich v 254 okresoch štátu sa zaraďuje Texas medzi druhý najväčší a druhý najľudnatejší štát USA. Približne polovica obyvateľstva štátu Texas žije v metropolitných oblastiach Dallasu/Fort Worth alebo Houstonu.

Názov štátu pochádza zo slova táysha, čo znamená "priatelia", alebo "spojenci". Texas deklaroval nezávislosť od Mexika v roku 1836 a najbližšie desaťročie sa volal Texaská republika. V roku 1845 sa Texas pripojil ako 28. štát USA. Je to iba jeden zo štyroch štátov, ktoré boli nezávislé národy predtým ako sa stali súčasťou Spojených štátov amerických.

Texas sa rozprestiera na juhu a juhovýchode Spojených štátov amerických.

Texas je medzinárodne známy pre jeho rozvinutý energetický a vesmírny priemysel a pre lodný kanál známy ako Port of Houston - najväčší v Spojených štátoch pre medzinárodné obchody a šiesty najväčší prístav na svete. Texas má druhú najrozvinutejšiu ekonomiku USA po Kalifornii. Texaské liečebné stredisko v Houstone je najväčšou zdravotnou inštitúciou sveta s rozsiahlou výskumnou činnosťou.

Vláda a politika 

Ústava Texasu bola prijatá v roku 1876. Rovnako ako iné ústavy amerických štátov, explicitne rozdeľuje výkonné právomoci jednotlivých inštitúcií. Zákon o právach /Bill of Rights/ je rozsiahlejší, ako jeho federálny náprotivok a obsahuje články, ktoré sú jedinečné pre Texas.

Dvojkomorová zákonodarná moc sa skladá z Texaskej Snemovne reprezentantov (Texas House of Representatives) so 150 členmi, a zo Senátu Texasu (Texas Senate) s 31 členmi. Predseda snemovne sa nazýva Hovorca parlamentu (Speaker of the House) a zástupca guvernéra (Lieutenant Governor) je predsedom Senátu.

Významné mestá 
Najväčším mestom je Houston, nasledovaný San Antoniom a Dallasom. Všetky tri mestá majú viac ako jeden milión obyvateľov.

Doprava

Letiská v Texase 
V Texase sa nachádza 730 letísk, čo ho ako štát zaraďuje na druhé miesto v počtu letísk v U.S.A. Najväčšie z hľadiska veľkosti a počtu prepravených cestujúcich je Dallas-Fort Worth International Airport (DFW), ktoré je s rozlohou 73,15 km2 najväčšie letisko v Spojených štátoch a štvrté najväčšie letisko sveta. Korporácia American Airlines/American Eagle, tretia najväčšia letecká spoločnosť sveta, používa Dallas ako svoj hlavný uzol. Nízkonákladové Southwest Airlines majú hlavný uzol na druhom dallaskom letisku Dallas Love Field. V počet prepravených cestujúcich sú najväčšou leteckou spoločnosťou na svete.

Druhým najväčším letiskom Texasu je houstonské George Bush Intercontinental Airport (IAH). Je to najväčší uzol Continental Airlines, ktoré v Houstone majú sídlo. Letisko ponúka najviac letov do destinácií v Mexiku z celých Spojených štátov. Ďalšie štyri najdôležitejšie letiská. z ktorých každé prepraví viac ako 4 milióny cestujúcich za rok sú: Austin-Bergstrom International Airport, William P. Hobby Airport, San Antonio International Airport, a Dallas Love Field. Najmenším letiskom štátu, ktoré je označené ako medzinárodné, je Del Rio International Airport.

Železnice Texasu 

Súčasťou tradície Texasu je štátna tradícia vznikajúca z poháňania hovädzieho dobytka k železniciam v Kansase. Prvou železnicou v Texase bola Buffalo Bayou, Brazos and Colorado Railway, sprevádzkovaná v roku 1853. Prvou železnicou, ktorá prepojila Texas na sever, bola v roku 1872 otvorená Missouri–Kansas–Texas Railroad. V dĺžke železničnej siete bol Texas od roku 1911 na prvom mieste v U.S.A. Dĺžka železníc v Texase bola najväčšia v roku 1932 s 27 484 kilometrami, do roku 2000 ale poklesla na 22 540 km.

Ako Dallas, tak aj Houston disponujú systémom ľahkého metra. Rýchlodráha Trinity Railway Express (TRE) spája Fort Worth s Dallasom. V Austine rýchlodráha Capital MetroRail prepája mesto so severozápadnými predmestiami.

Amtrak prevádzkuje tri významné pravidelné linky, denne premáva Texas Eagle (Chicago – San Antonio) a Heartland Flyer (Fort Worth – Oklahoma City; trikrát týždenne premáva Sunset Limited (New Orleans – Los Angeles) so zastávkami v Texase.

Referencie

Iné projekty